昌谷詩
作者：李賀
朝代：唐

paragraphs: 昌谷五月稻，細青滿平水。
遙巒相壓疊，頹綠愁墮地。
光潔無秋思，涼曠吹浮媚。
竹香滿淒寂，粉節塗生翠。
草髮垂恨鬢，光露泣幽淚。
層圍爛洞曲，芳徑老紅醉。
攢蟲鎪古柳，蟬子鳴高邃。
大帶委黃葛，紫蒲交狹涘。
石錢差復藉，厚葉皆蟠膩。
汰沙好平白，立馬印青字。
晚鱗自遨遊，瘦鵠暝單跱。
嘹嘹溼蛄聲，咽源驚濺起。
紆緩玉真路，神娥蕙花裏。
苔絮縈澗礫，山實垂頳紫。
小柏儼重扇，肥松突丹髓。
鳴流走響韻，壠秋拖光穟。
鶯唱閔女歌，瀑懸楚練帔。
風露滿笑眼，駢巖雜舒墜。
亂條迸石嶺，細頸喧島毖。
日脚埽昏翳，新雲啓華閟。
謐謐厭夏光，商風道清氣。
高眠服玉容，燒桂祀天几。
霧衣夜披拂，眠壇夢真粹。
待駕棲鸞老，故宮椒壁圮。
鴻瓏數鈴響，羈臣發涼思。
陰藤束朱鍵，龍帳著魈魅。
碧錦帖花檉，香衾事殘貴。
歌塵蠹木在，舞綵長雲似。
珍壤割繡段，里俗祖風義。
鄰凶不相杵，疫病無邪祀。
鮐皮識仁惠，丱角知靦恥。
縣省司刑官，戶乏詬租吏。
竹藪添墮簡，石磯引鉤餌。
溪灣轉水帶，芭蕉傾蜀紙。
岑光晃縠襟，孤景拂繁事。
泉尊陶宰酒，月眉謝郎妓。
丁丁幽鐘遠，矯矯單飛至。
霞巘殷嵯峨，危溜聽爭次。
淡蛾流平碧，薄月眇陰悴。
涼光入澗岸，廓盡山中意。
漁童下宵網，霜禽竦煙翅。
潭鏡滑蛟涎，浮珠噞魚戲。
風桐瑤匣瑟，螢星錦城使。
柳綴長縹帶，篁掉短笛吹。
石根緣綠蘚，蘆筍抽丹漬。
漂旋弄天影，古檜拏雲臂。
愁月薇帳紅，罥雲香蔓刺。
芒麥平百井，閑乘列千肆。
刺促成紀人，好學鴟夷子。